Μαλεσίνα Φθιώτιδας

Η Μαλεσίνα είναι χωριό της Φθιώτιδας και ανήκει στον Δήμο Λοκρών στον οποίο αποτελεί και δημοτική κοινότητα. Ο πληθυσμός του οικισμού είναι 3.833 κάτοικοι, και ολόκληρης της κοινότητας Μαλεσίνας είναι 4.427 κάτοικοι.

Είναι χτισμένη σε υψόμετρο 240 μ. πάνω στο οροπέδιο της χερσονήσου Αϊτολίμι. Με το σημερινό της όνομα αναφέρεται για πρώτη φορά το 1699 αφού πριν ονομαζόταν Μελινίτζες. Κατοικήθηκε από Φράγκους και υπαγόταν στο δουκάτο Αθηνών και Θηβών. Τον Απρίλιο του 1894 έπαθε τεράστιες καταστροφές από τον ισχυρό σεισμό που έπληξε όλη τη Λοκρίδα και ανοικοδομήθηκε από την αρχή στη σημερινή της θέση αποκτώντας σύγχρονο ρυμοτομικό σχέδιο. 

 Αθλητισμός 
Ο «Αθλητικός Όμιλος Μαλεσίνα» υπήρξε ιστορικός ποδοσφαιρικός σύλλογος της Μαλεσίνας και διέθετε τμήματα ποδοσφαίρου και καλαθοσφαίρισης. Είχε κατακτήσει 3 πρωταθλήματα Ε.Π.Σ. Φθιωτιδοφωκίδας (1974-75, 1978-79, 1980-81), 3 πρωταθλήματα Ε.Π.Σ. Φθιώτιδας (1986-87, 1990-91, 2003-03), 2 Κύπελλα Ε.Π.Σ. Φθιωτιδοφωκίδας (1977-78, 1980-81) και 1 Κύπελλο Ε.Π.Σ. Φθιώτιδας (1996-97), ενώ στο παρελθόν έχει αγωνιστεί στην Δ΄ Εθνική κατηγορία. 

Το καλοκαίρι του 2008 η πρωταθλήτρια Ε.Π.Σ. Ευρυτανίας Αναγέννηση Παλαιοκατούνας από το νομό Ευρυτανίας, μετέφερε την έδρα της στη Μαλεσίνα και συγχωνεύτηκε με τον Α.Ο. Μαλεσίνα, αγωνιζόμενη στην Δ΄ Εθνική με έδρα τη Μαλεσίνα. Στη συνέχεια μετονομάστηκε σε «Αθλητική Ένωση Μαλεσίνας 2008».«Σαρώνει» στην Φθιώτιδα η πρώην Παλαιοκατούνα και νυν Μαλεσίνα, evrytaniasport.gr Το 2015, ως πρωταθλήτρια Ε.Π.Σ. Φθιώτιδας, διεκδίκησε την άνοδο στην Γ΄ Εθνική μέσω του ειδικού πρωταθλήματος ανόδου, χωρίς όμως επιτυχία. Το 2024 κατέκτησε ξανά το πρωτάθλημα της Ε.Π.Σ. Φθιώτιδας και ξαναπήρε μέρος στο ειδικό πρωτάθλημα ανόδου στο οποίο κατάφερε αυτή την φορά να πάρει την άνοδο στην Γ΄ Εθνική.

Το 2025 η ομάδα υποβιβάστηκε από την Γ Εθνική τερματίζοντας 14η σε σύνολο 16 ομάδων. Ξεχώρισαν οι δύο λευκές ισοπαλίες που πήρε στο γήπεδο της από τον Παναιγιάλειο , ομάδα που έχει αγωνιστεί στην Α Εθνική και από την πρωταθλήτρια του ομίλου Ελλάς Σύρου. 

 Ενορίες και παρεκκλήσια 
Στο πρώτο χιλιόμετρο βορειοανατολικά της Μαλεσίνας βρίσκεται η ιερά μονή του Αγίου Γεωργίου. Το μοναστήρι ιδρύθηκε περίπου τον 11ο αιώνα μ.Χ., όπου το μεγαλύτερο μέρος του καταστράφηκε από τον σεισμό του 1894. Έπειτα από τις καταστροφές που υπέστη, το 1920 χτίστηκε νέο μοναστήρι στο οποίο ανήκουν τα παρεκκλήσια του Αγίου Αθανασίου και του Αγίου Νικολάου. Το 1938 ξεκίνησε η κατασκευή της ενορίας του Αγίου Κωνσταντίνου και Ελένης με την σημερινή της μορφή, αντικαθιστώντας την μικρή που υπήρχε από το 1900, από τον τεχνίτη Περικλή Δεριτζή, με την βοήθεια των κατοίκων της Μαλεσίνας, και το έργο της ολοκληρώθηκε το 1956. Είναι αξιοσημείωτο το γεγονός ότι η κατασκευή της δεν διακόπηκε καθόλου κατά την διάρκεια του πολέμου. Στην ενορία του Αγίου Κωνσταντίνου και Ελένης ανήκουν τα παρεκκλήσια : Άγιος Αντρέας, Άγιος Χαράλαμπος, Άγιος Στέφανος, Αγία Αικατερίνη, Άγιος Ιωάννης ο Ρώσσος, Παναγία, Άγιος Δημήτριος, Προφήτης Ηλίας, Ανάληψη, Μεταμόρφωση, Άγιος Παντελεήμονας. Στο ναό υπάρχουν λείψανα της Αγίας Ελένης, τα οποία ήρθαν από την Ρώμη το 2004. Ο ναός κάθε χρόνο την Τρίτη Παρασκευή των νηστειών φιλοξενεί την κάρα του οσίου Δαυίδ Ευβοίας για ένα τριήμερο, το έθιμο αυτό τηρείται από την δεκαετία του 1950. Στον ναό του Αγίου Κωνσταντίνου φυλάσσεται και η θαυματουργή εικόνα της Παναγίας Παντανάσσης από την Μονή Βατοπεδίου Αγίου όρους. Οι Άγιοι Κωνσταντίνος και Ελένη είναι οι πολιούχοι της Μαλεσίνας.Ο ιερός ναός της Αγίας Τριάδος χτίστηκε ως παρεκκλήσι της ενορίας του Αγίου Κωνσταντίνου και Ελένης το 1926, το 1971 ανακατασκευάστηκε όπως είναι σήμερα, ενώ το 1994 καθορίστηκε ως μια από τις ενορίες της Μαλεσίνας. Στην ενορία της Αγίας Τριάδος ανήκουν τα παρεκκλήσια: Αγία Παρασκευή, Άγιος Φανούριος, Άγιος Ιωάννης γρόθος, Αγίων Δαυίδ και Αναργύρων, Παμμεγίστων Ταξιαρχών.

 Παραπομπές 

 Εξωτερικοί σύνδεσμοι 


Κατηγορία:Χωριά της περιφερειακής ενότητας Φθιώτιδας
Κατηγορία:Δήμος Λοκρών